**Kære alle**

Hjertelig velkommen til DN Hjørrings årsmøde, jeg skal for anden gang som formand aflægge beretning. Forrige år var min debut, og med en vis nervøsitet, men jeg føler at vi nu er et sted hvor vi føler os på noget mere sikker grund, og tak til det for alle i bestyrelsen.

Forrige år kom jeg især ind på klima og biodiversitet, også set lidt i ”helikopterperspektiv” forstået således at det er såvel det lokale og regionale som det internationale der vedkommer os alle.

Sidste år var det jo især de ekstreme vejrforhold der fyldte meget, med store oversvømmelse osv.

Desværre må vi sige at det er en historie der gentager sig, med store oversvømmelser i bl.a. Mellemeuropa og USA, heftige orkaner og kæmpemæssige ildebrande. Senest haglvejr med kæmpehagl i bl.a. Italien. Jeg hørte at halvdelen af de biler der blev ramt ved Gardasøen, var totalskadet. Også herhjemme fylder det meget, mange undrer sig over at vi har høj sommer med 20 – 22 grader her i september/ oktober.

De fleste anerkender at der skal ske noget, spørgsmålet er bare om vi kan magte den omstilling der er indlysende vigtigt, hvordan skifter vi fra de fossile brændstoffer til mere vedvarende, hvordan giver vi naturen mere plads.

Danmark skal reducere drivhusgasudledningerne med 70 pct. inden 2030 ift. 1990 ifølge aftaler med EU og FN

Heldigvis sker der noget, også lokalt I vores egen kommune. Der er lige nu 34 vindmøller og solcelleprojekter i høring her i Hjørring, der en masse biogasanlæg med tilknyttet pyrolyse. Der er planer om ptx, der arbejdes med indfangning af CO2.

CO2-fangst er den teknologi, som fremskridtet gerne måtte gøre overflødig. Det er bare ikke sket.

Det mest tekniske som f.eks. biogas og indfangning af CO2 foregår forholdsvis smertefrit.

Men når det kommer til etablering af vindmøller og solcelleanlæg, står forhindringerne i kø, der er en masse interesser, der er naturinteresser, landskabsinteresser, økonomiske borgere der er bange for værdiforringelse af deres ejendom eller hus.

Men det bliver meget spændende at følge udviklingen i det der hedder PTX, det er ikke bare en enkelt metode, men giver flere anvendelsesmuligheder, som jeg ikke har indsigt i, og nok også er for kompliceret til at berette om her.

En afledt effekt heraf er begrebet PTX, som vi nok kommer til at vænne os til, kortalt er det:

Power-to-X (PtX) dækker over en række teknologier, som alle tager udgangspunkt i, at strøm udnyttes til at fremstille brint. I Danmark taler man om Power-to-X, mens man i udlandet kalder det grøn brint eller ”electrofuels” (”e-fuels”). Begge begreber beskriver den proces, hvor strøm og vand bliver lavet om til brint gennem elektrolyse. Brinten kan bruges direkte i fx lastbiler, færger eller industrien, men den kan også viderekonverteres til andre brændstoffer.

**Vores lokale forening.**

Jeg har glædet mig til og har set frem til at fortælle noget om hvordan vi arbejder, og hvilke opgaver vi møder.

Heldigvis er vi gode til at hjælpe og sparre hinanden, helt nødvendigt da det kan være ret komplekse ting vi står overfor. Det glæder os at vi også bliver taget med på råd, hvis kommunen har nogle tiltag, hvor de gerne vil vide hvor DN står. Der er vi så heldige at vi har et meget professionelt sekretariat vi kan trække på. Det kan f.eks. være vandindvindingsområder, genslyngning af vandløb, evt. fredninger mv. Vi bliver også ofte kontaktet af borgere der mener de ikke rigtig bliver hørt, typisk sommerhuse, placering af solceller og vindmøller. Især har planerne om kystnære vindmøller fået mange op i det røde felt. Selvfølgelig har det seneste om vindmøller og solcelleparker også medført rigtig mange henvendelser, men også overtrædelse af §3 områder fylder en del. Vi prøver altid på at tage alle henvendelser seriøst, men må også fortælle folk at vi er en privat organisation, hvis primære opgave er at tage vare på naturen og reagere imod overgreb.

**Kystbeskyttelse**

I Kystdirektoratets Kystanalyse fra 2016 er Hjørring Kommune placeret i den højeste risikogruppe med hensyn til erosion

Hvordan og hvor der skal kystbeskyttet er et stadigt tilbagevende spørgsmål her i kommunen, skal det være hård eller blød, og hvilke muligheder er der. I Nr. Lyngby har man forsøgt sig med pil, spændende at se hvor effektivt det er, og hvor meget det kan modstå, men ellers er det mest hårdbeskyttelse med sandfodring der benyttes. Lønstrup Klint ved Mårup har en særstatus da den er udpeget som Natura 2000 områder og geosite, her kan kun ske sandfodring

**Sol og vindenergi**

Hjørring Kommune har besluttet hvert fjerde år at indkalde ansøgninger for større vindmølle og solcelleanlæg. Ved ansøgningsfristen ophør var der indkommet ikke mindre end 37 projekter, et par stykker er dog senere taget ud. Forstår godt at kommunen gerne vil have nogle forslag, det har jo vist sig at være endog meget vanskeligt at finde områder, hvor man undgår stærk modstand og protester. Men måske har denne metode ikke fremmet forståelsen, men tværtimod skabt forvirring og frustrationer.

I stedet for alle de mange meget spredte anlæg, kunne vi have ønsket os flere større energiparker. Ifølge regeringen skal nye solceller, vindmøller og power-to-x-anlæg sk fremover samles i parker på land, og er nu klar med sit bud på 32 steder i Danmark, men åbenbart ingen i Nordjylland. der kan huse energiparkerne.

Vi har i DN også brugt en del ressource på de mange ansøgninger vi har screenet en del af dem, naturligvis mest med naturøjne. Vi har modtaget mange henvendelser fra frustrerede borger, der var meget bekymret for netop deres ejendom. Meget handler nok om angst for værdiforringelser. Vi fremhæver altid at vi er for VE energi, det kan ikke fortsætte med afbrænding af fossil energi. Men naturligvis er der områder der er uegnet f.eks. §3 områder samt hvor der er stor landskabelig værdi, ligeledes hvor der er trækkorridorer for især Traner og rovfugle, men også for flagermus, der er en såkaldt bilag IV art der er beskyttet af EU's habitats direktiv.

Vi har brugt rigtig meget tid på at dels deltage i møder, men også formulere en generel kommentar til hele projektet.

**Ulovlig skiltning og adgang.**

Vi har haft nogle sager med ulovlig skiltning, hvor lodsejeren bl.a. ved Dalsager Klit ved Sindal, hvor klagenævnet havde givet adgangsrettighed til området, men hvor lodsejeren stadig forsøgte at forhindre det. Der har også været en sag ved Rubjerg, i det hele taget møder vi flere ulovlig skiltning.

Tendensen med ulovlig skiltning breder sig åbenbart, og i visse tilfælde er skiltene udformet så de virker som officielle forbudsskilte, som f.eks. Skov og Naturstyrelsen skiltning

Fisketrappen Uggerby Å

Fisketrappen ved det gamle elværk er i følge Statens vandplaner udpeget som en spærring. Derfor har kommunen en bunden opgave i at skabe fri passage for fisk i området omkring den nuværende fisketrappe.

Vi har været med i en følgegruppe i dette projekt, og det har været noget presset ind imellem, der er en del modsatrettede interesser til stede, og da man endelig troede man var i mål blev det påklaget, og klagerne fik ret. Så måtte man i gang igen, og der var deadline hvis EU skulle finansiere det, ellers hang kommunen på det. Men jeg tror man er ved at være i mål.

**Fredninger.**

Tversteds Grønne Front. Vi har været ret aktive i denne fredning, sammen med Hjørring Kommune. Den er nu ved at være afsluttet. Der har dog været en enkelt klage over afgørelsen, da en lodsejer mente at afgørelsen var truffet på forkert grundlag.

Miljø og Fødevareklagenævnet aflagde besøg d. 11. maj 2023, for at foretage besigtigelse og senere behandling af klagen. Der er nu kommet en afgørelse d. 7. juli, og klageren fik ikke medhold.

En lille krølle på denne historie. Der er fremkommet et ønske at rejse et sømærke på området, har været et helt tilbage i tiden, men blev sprængt væk unde krigen af tyskerne, tror det var i 1944. Fredningsnævnet har afholdt møde, vi var imod, i øvrigt sammen med botanisk forening og friluftsrådet. Men afgørelsen faldt ud til en fordel for at reetablere sømærket. Men vi kommer til at anke afgørelsen.

Drikkevand.

Drikkevand er jo vores guld, som statsministeren har udtalt, og det mener hun nok også, hvis ikke der kommer nogle økonomiske interesser på tværs.

I en for offentlighed for ansøgning om miljøvurdering, Vandindvinding, Tolne Vandværk, vedr., boringer i Brinkhus, Dvergetved og Vogn, blev vi spurgt om hvad DN mente om disse boringer. Heldigvis har vi kompetente folk at trække på, og vi havde en god dialog, og der kom gode forslag om monitorering mv. Sammen kom der et godt og bæredygtigt forslag ud af det Vi har generelt et godt samarbejde med kommunens forvaltninger, det synes jeg er godt og det skal vi bevare.

**Andre opgaver**

Vi får ofte henvendelser over §3 overtrædelser, ofte undskyldes det med at man ikke var bevidst om det.

Sommerhusområdet kan også give konflikter, lige fra overtrædelser af klitbeskyttelse, opsættelse af molokker til ulovlig skiltning.

Megasommerhuse har også fyldt en del, men heldigvis er det besluttet at de ikke kan være alle steder, lige nu er der udpeget tre områder, det: Tornby, Nr. Lyngby og Løkken

**Arrangementer**

Jeg synes vi er meget fint med hensyn til arrangementer. Vi har nogle tilbagevendende ture, som f.eks.: Forår på knuden, cykelture på kløverstien, nattergaletur i Tollestrup mose, svampetur i Tolne Skov, krible krable tur og orkideer i Hjørring. Herudover er mange også med på De vilde blomsters dag.

Vi har den store glæde at der er rigtig mange med på vores ture, ofte en 60 – 70 stykker.

Vi har også i mange år været med på Hjørring Dyrskue, samt på Naturmødet siden det startede.

Det skyldes også at vi har nogle rigtige dygtige folk til at stå for det.

Elisabeth Hebo er eminent til at sørge for at det hele bliver annonceret og lave aftaler og pressemeddelelser.

Og Jakob Kofoed er en utrolig vidende og engageret turleder, hvor vi ofte ud over det med naturen, også får nogle historiske vinkler på det.

Kim Fogt har et rigtig godt tag i de unge i vores krible krable ture

Gerth Nielsen stod for en rigtig dejlig tur om gøgeurter i Hjørring.

Vi er også aktive i diverse råd og nævn

Helge Paulsen er formand for det grønne råd, Bjarne Bang er med i grundvandsrådet, og jeg er med i styregruppen for Naturpark Tolne

Tusind tak til jer alle